b'\n_START_ARTICLE_\nMPTP\n_START_SECTION_\nStrupenost\n_START_PARAGRAPH_\nMPTP sam po sebi ni strupen in je lipidotopna spojina, ki lahko prehaja krvno-mo\xc5\xbegansko pregrado. Po prehodu ga monoamin oksidaza B (MAO-B) pretvori v toksi\xc4\x8dni kationski presnovek oz. metabolit MPP\xe2\x81\xba (1-metil-4-fenilpiridin). Omenjeni presnovek ima visoko afiniteto za dopaminergi\xc4\x8dne nevrone, verjetno zaradi privzema v \xc5\xbeiv\xc4\x8dne kon\xc4\x8di\xc4\x8de preko dopaminskega transporterja._NEWLINE_V celici blokira kompleks I v elektronski transportni verigi, pomembni komponenti presnove oz. metabolizma v mitohondrijih. To spro\xc5\xbei oksidativni stres zaradi spro\xc5\xa1\xc4\x8danja prostih radikalov in v kon\xc4\x8dni fazi povzro\xc4\x8di celi\xc4\x8dno smrt. Posledi\xc4\x8dno se okvari nigrostriatalna pot, ki nadzira zapleteno motoriko, kar se izrazi v obliki parkinsonizma, ki ga ozna\xc4\x8dujejo tremor, rigidnost in problemi s hojo ter kognitivni in vedenjski problemi, kot je demenca._NEWLINE_Na osnovi presnove se lahko nevrotoksi\xc4\x8dnost MPTP-ja prepre\xc4\x8di s selektivnimi inhibitorji MAO-B, kot je selegilin. Slednji se sicer klini\xc4\x8dno uporablja prav tako za zdravljenje Parkinsonove bolezni, verjetno preko inhibicije presnove MPTP-ju podobnih spojin; domnevano je, da bi lahko v patogenezi bolezni igral pomembno vlogo tudi endogeni dopamin, saj oksidacija dopamina povzro\xc4\x8di nastanek potencialno toksi\xc4\x8dnih presnovkov._NEWLINE_MPTP povzro\xc4\x8di parkinsonizem pri primatih, torej vklju\xc4\x8dno s \xc4\x8dlovekom. Po drugi strani so podgane skorajda neob\xc4\x8dutljive na stranske u\xc4\x8dinke te spojine.\n_START_SECTION_\nZgodovina\n_START_PARAGRAPH_\nNevrotoksi\xc4\x8dnost MPTP-ja je bila dejansko odkrita leta 1976, ko je Barry Kidston, \xc5\xa1tudent kemije, sintetiziral MPPP, pri \xc4\x8demer je kot stranski produkt nastal MPTP, in si vbrizgal pripravek v \xc5\xbeilo. Po treh dneh je Barry za\xc4\x8del kazati znake Parkinsonove bolezni. Nacionalni in\xc5\xa1titut za mentalno zdravje (NIMH) je na\xc5\xa1el sledove MPTP-ja in drugih petidinskih analogov v njegovem laboratoriju; substance so sicer testirali na podganah, vendar so bili rezultati zaradi njihove odpornosti negativni. Bolezen so uspe\xc5\xa1no pozdravili z levodopo, vendar je 18 mesecev kasneje umrl zaradi predoziranja s kokainom. Avtopsija je pokazala propad dopaminergi\xc4\x8dnih nevronov v \xc4\x8drni substanci._NEWLINE_Leta 1982 v Kaliforniji je 7 ljudi za\xc4\x8delo kazati znake Parkinsonove bolezni po uporabi MPPP-ja. Nevrolog J. William Langston je v sodelovanju z Nacionalnimi in\xc5\xa1tituti za zdravje uspel povezati nevrotoksi\xc4\x8dnost MPTP-ja in parkinsonizem pri primatih.'